Når er det best å reise til New Zealand?
Når du bør reise til New Zealand avhenger litt av hva du ønsker å oppleve, og hva slags aktiviteter du er ute etter. Ønsker du for eksempel å stå på ski i de vakre fjellene, kan du reise når det er sommer her hjemme, og vinter der. Men det er nok mest populært og aller best å reise når det er vinter her hjemme og sommer i New Zealand. Fra november til april er det varmest, med gjennomsnittstemperaturer på rundt 20 grader i Auckland og Wellington. Besøker du New Zealand på denne tiden av året bør du også reise ut på noen av øyene, som Waiheke Island eller Great Barrier Island. Disse ligger i og ved Haurakigolfen. Da kan du tilbringe dagene på stranden, gå fjellturer og prøve både surfing og dra på fisketur.